(দিনাজপুর২৪.কম) রাজধানীর অভিজাত এলাকা গুলশান-বারিধারার কূটনৈতিক পল্লী ঘেঁষেই বিরাট ময়লা-আবর্জনার ভাগাড় গড়ে তোলা হয়েছে। ঢাকা উত্তর সিটি করপোরেশনের সহায়তায় স্থানীয় ময়লার ইজারাদার প্রগতি সরণির ব্যস্ততম রাস্তাজুড়ে বানিয়েছেন ভাগাড়টি। ক্রমেই তা স্থায়ী রূপ পেতে বসেছে। শুরুতে মাত্র কয়েক ঘণ্টার জন্য বিভিন্ন মহল্লার ময়লা-আবর্জনা রাস্তার একপাশে রাখা হলেও সিটি করপোরেশনের গাড়ি এসে তা দ্রুত অপসারণ করত। কিন্তু ইদানীং সার্বক্ষণিক সেখানে জমে থাকছে ময়লার পাহাড়। আবর্জনা এখন বেশির ভাগ অংশ জুড়ে বিস্তৃত হওয়ায় ফাঁকা থাকা একচিলতে রাস্তা দিয়ে হাজারো যানবাহন চলাচল করে ধীর গতিতে। ফলে রাত-দিন সেখানটায় ভয়াবহ যানজট লেগেই থাকছে। নিত্য ভোগান্তি পোহানো যাত্রীরা উৎকট গন্ধযুক্ত ডাস্টবিনের স্থানটুকুকে ‘প্যারিসের সেন্ট কারখানা’ বলে টিটকারি করে থাকে। অঘোষিত এ ময়লা-আবর্জনার ভাগাড়ের কয়েক গজ দূরেই রয়েছে সারি সারি দূতাবাস। বিভিন্ন দেশের কর্মকর্তারা নিজ নিজ দূতাবাসে বসেই ময়লা-আবর্জনার উৎকট দুর্গন্ধ পান। কেউ কেউ নাকে মুখে রুমাল চেপে অফিস করতে বাধ্য হচ্ছেন। দূতাবাসগুলোর পক্ষ থেকেও বারবার ময়লা-আবর্জনা, দুর্গন্ধময় দূষিত পরিবেশ থেকে রেহাই পাওয়ার আবেদন জানানো হয়েছে। কিন্তু ডিসিসি ও তার দাপুটে ঠিকাদারের কাছে সেসব আবেদন-নিবেদন কোনো পাত্তাই পাচ্ছে না। ফলে দূতাবাসে কর্মরত বিদেশিদের কাছে ময়লা-আবর্জনার দুর্গন্ধময় বাংলাদেশের বিদঘুটে লজ্জাকর ভাবমূর্তি গড়ে উঠতে শুরু করেছে। শুধু বারিধারা-নতুনবাজার এলাকাতেই নয়, গোটা রাজধানীই যেন উৎকট গন্ধময় ময়লা-আবর্জনার বৃহৎ ভাগাড়ে পরিণত হয়েছে। তিলোত্তমা এ মেগাসিটির রাস্তাঘাট, অলিগলি, আবাসিক, বাণিজ্যিক কি শিল্প এলাকা-সর্বত্রই ধুলা, ধোঁয়া, ময়লা-আবর্জনার বিদঘুটে ছড়াছড়ি। ড্রেন-নর্দমার নোংরা তরল ময়লা অনায়াসে ঢুকে পড়ছে বাড়িঘরে। বাসিন্দারা বছরের পর বছর ধরে চরম দুর্গন্ধ সয়ে, দমবন্ধ পরিবেশে বসবাস করতে বাধ্য হচ্ছেন।